На основу члана 19. став 1. и 4., а у вези члана 17. став 1 Закона о јавном информисању и медијима („Службени гласник РС“, број 83/14, 58/15 и 12/16 – аутентично тумачење), члана 4. став 1. Правилника о суфинансирању пројеката за остваривање јавног интереса у области јавног информисања („Службени гласник РС“ бр. 16/16 и 8/17) и члана 61. став 1. тачка 23. Статута општине Инђија („Службени лист општине Инђија“, број 5/19),

Општинско веће општине Инђија дана 22.марта 2019. године, доноси

**ОДЛУКУ**

**о расписивању јавног позива за учешће на Конкурсу за суфинансирање пројеката средствима из буџета општине Инђија у циљу остваривања јавног интереса у области јавног информисања у 2019. години**

 Члан 1.

Овом Одлуком уређује се расписивање јавног позива за учешће на Конкурсу за суфинансирање пројеката средствима из буџета општине Инђија у циљу остваривања јавног интереса у области јавног информисања у 2019. години на територији општине Инђија, образовање комисије, начин објављивања јавног позива и садржина јавног позива.

Члан 2.

 Одлуком о буџету општине Инђија за 2019. годину („Службени лист општине Инђија“, број 28/18 и 5/19), раздео V Општинска управа, Програм 13 – развој културе и информисања, програмска активност 1201-0004 – остваривање и унапређивање јавног интереса у области јавног информисања, позиција 391, економска класификација 423 – услуге по уговору – информисање, планирана су средства у укупном износу од 28.000.000,00 динара.

 За пројекте производње медијских садржаја из области јавног информисања, који доприносе истинитом, непристрасном, правовременом и потпуном информисању грађана Инђије, заштити и развоју људских права и демократије, слободном развоју личности и заштити деце и младих, развоју културног и уметничког стваралаштва, развоју образовања, укључујући и медијску писменост, развоју науке, спорта и физичке културе, заштити животне средине и здравља људи, унапређивању медијског и новинарског професионализма и осталих медијских садржаја који доприносе задовољавању потреба грађана Инђије за информацијама и садржајима из свих области живота, без дискриминације, овом одлуком се опредељује износ од 25.000.000,00 динара, што чини 89,29 % од укупно планираних средстава из става 1.овог члана.

 Најмањи износ средстава који се може одобрити по пројекту износи 50.000,00 динара, а максимални износ 6.000.000,00 динара.

Члан 3.

 За расподелу средстава из члана 2. ове одлуке расписује се јавни позив за учешће на Јавном конкурсу за суфинансирање пројеката средствима из буџета општине Инђија у циљу остваривања јавног интереса у области јавног информисања у 2019. години, на територији општине Инђија од стране Председника општине.

 Јавни позив за учешће на Јавном конкурсу за суфинансирање пројеката средствима из буџета општине Инђија у циљу остваривања јавног интереса у области јавног информисања у 2019. години, на територији општине Инђија (у даљем тексту: Јавни позив), биће објављен на званичном сајту општине Инђија и у листу М Новине.

Члан 4.

 За спровођење Јавног позива за учешће на конкурсу из члана 3. ове одлуке образоваће се Конкурсна комисија за оцену пројеката и доделу средстава по Јавном позиву коју именује Председник Општине.

 На предлог Комисије из претходног става, Одлуку о расподели средстава из члана 2. ове одлуке доноси Председник општине.

Члан 5.

 Јавни позив за учешће на Конкурсу садржи:

1. Намену средстава за остваривање јавног интереса тј. јавни интерес који ће се конкурсом суфинансирати;
2. Износ средстава која су опредељена за конкурс;
3. Најмањи и највећи износ средстава која се одобравају по пројекту;
4. Који субјекти имају право учешће;
5. Критеријуме за оцену пројекта на основу којих ће се додељивати средства;
6. Рокови;
7. Информација о документацији коју прилаже подносилац пројекта;
8. Позив новинарским и медијским удружењима као и медијским стручњацима заинтересованим за рад у Конкурсној комисији;
9. Поступак доделе средстава;
10. Опште информације.

Члан 6.

Конкурсни поступак, прикупљање, проверу и припрему документације за Комисију обавља Одељење за друштвене делатности општине Инђија.

Одељење одређује лице које ће обављати послове секретара Комисије.

Секретар Комисије није члан Комисије.

Члан 7.

 Ова одлука ступа на снагу наредног дана од дана објављивања у „Службеном листу општине Инђија“

**ОПШТИНСКО ВЕЋЕ ОПШТИНЕ ИНЂИЈА**

Број:401-43 /2019-III Председавајући,

Дана: 22.марта 2019.године заменик Председника општине

И н ђ и ј а Драгана Радиновић

**Образложење**

 Правни основ за доношење Одлуке о расписивању јавног позива за учешће на Јавном конкурсу за суфинансирање пројеката средствима из буџета општине Инђија у циљу остваривања јавног интереса у области јавног информисања у 2019. години, на територији општине Инђија, садржан је у Закону о јавном информисању и медијима („Службени гласник РС“, број 83/14, 58/15 и 12/16 – аутентично тумачење), и Правилнику о суфинансирању пројеката за остваривање јавног интереса у области јавног информисања („Сл.гласник РС“ бр. 16/16 и 8/17), који детаљно регулишу начин и поступак доделе средстав у области јавног информисања из буџета локалне заједнице.

 Чланом 19. Закона о јавном информисању и медијима, прописано је да надлежни орган у локалној самоуправи доноси одлуку о расписивању конкурса у календарској години. Такође је прописано да се конкурс расписује у облику јавног позива и објављује на веб-сајту надлежног органа и најмање у једном дневном односно недељним новинама које се дистрибуирају на подручју надлежног органа који расписује конкурс.

 Чланом 4. Правилника о суфинансирању пројеката за остваривање јавног интереса у области јавног информисања детаљније се прописује, надлежност органа за расписивање конкурса. Истим Правилником прописује се начин расписивање конкурса, ко има право учешће на конкурсу, структура средства за суфинансирање пројеката, критеријуме за оцену пројекта, састав и рад конкурсне комисије, начин и поступак доделе средстава и друга питања.

 Одлуком о буџету општине Инђија за 2019. годину („Службени лист општине Инђија“, бр. 28/18 и 5/19) планирана су средства у износу од 28.000.000,00 динара.

 У члану 2. предлога Одлуке о расписивању јавног позива за учешће на Јавном конкурсу за суфинансирање за пројекте производње медијских садржаја из области јавног информисања, који доприносе истинитом, непристрасном, правовременом и потпуном информисању грађана Инђије, заштити и развоју људских права и демократије, слободном развоју личности и заштити деце и младих, развоју културног и уметничког стваралаштва, развоју образовања, укључујући и медијску писменост, развоју науке, спорта и физичке културе, заштити животне средине и здравља људи, унапређивању медијског и новинарског професионализма и осталих медијских садржаја који доприносе задовољавању потреба грађана Инђије за информацијама и садржајима из свих области живота, без дискриминације, опредељује износ од 25.000,000,00 динара што чини 89,29 % од укупно планираних средстава из члана 1. предлога Одлуке.

 Предлогом Одлуке опредељује се најмањи износ средстава који се може одобрити по пројекту, и то 50.000,00 динара, као и максимални износ од 6.000.000,00 динара.

 У члану 4. предлогом Одлуке прописује се да за спровођење Јавног позива за учешће на конкурсу образовање Конкурсне комисије за оцену пројеката и доделу средстава по Јавног позиву коју именује Председник Општине. На образложени предлог Комисије Одлуку о расподели средстава доноси Председник општине.

 У члану 5. предлога Одлуке прописује се садржина Јавног позив за учешће на Конкурсу и то: намена средстава за остваривање јавног интереса тј. јавни интерес који ће се конкурсом суфинансирати, износ средстава која су опредељена за конкурс, најмањи и највећи износ средстава која се одобравају по пројекту, који субјекти имају право учешће, критеријуме за оцену пројекта на основу којих ће се додељивати средства, рокови, информација о документацији коју прилаже подносилац пројекта, позив новинарским и медијским удружењима као и медијским стручњацима заинтересованим за рад у Конкурсној комсији, поступак доделе средстава и друге опште информације.

 У члану 6. предлога Одлуке прописује се да конкурсни поступак, прикупљање, проверу и припрема документације за комисију, обавља Одељење за друштвене делатности општине Инђија.

 **Одељење за друштвене делатности**